
P R O C E S – V E R B A L


 Încheiat azi, 25 august 2011, în cadrul şedinţei ordinare a Consiliului local Sighişoara. 
Lucrările şedinţei sunt deschise de către secretarul municipiului, domnişoara Fleşariu Anca, care anunţă că la şedinţă sunt prezenţi un număr de 16 consilieri  din totalul de 19  consilieri în funcţie. Lipsesc motivat, fiind plecaţi în concediu de odihnă doamna Cioanta Minerva şi domnul Oprea Nicolae. Nu cunoaşte motivul absenţei sau întârzierii domnului consilier Rolea George.

În continuare secretarul municipiului întreabă dacă în legătură cu modul de redactare a hotărârilor şi a procesului verbal din şedinţa anterioară sunt obiecţiuni. Nu sunt. 

Atenţionează în legătură cu necesitatea respectării art. 76 şi 77 din Legea nr. 393/2004, coroborat cu dispoziţiile art. 46 din Legea nr. 215/2001, republicată,  privind existenţa unei stări de incompatibilitate sau a unui conflict de interese a aleşilor locali în situaţia adoptării unor hotărâri înscrise pe ordinea de zi. Consilierii au obligaţia să anunţe,  înainte de a se intra în discuţii,  acest lucru.

Anunţă că în conformitate cu   Regulamentul,   şedinţa de azi va fi condusă de către domnul consilier Urian Marcel-Cosmin, căruia îi dă cuvântul.

Preşedintele de şedinţă, domnul Urian Marcel-Cosmin, anunţă că la şedinţă participă ca invitaţi  domnul Oprea Mircea-Ţonu, directorul SC ATT S.A., domnul Fabian Emil, directorul SC Compania Aquaserv SA - Sucursala Sighişoara şi şefii  serviciilor publice din cadrul Primăriei si a unităţilor direct subordonate.

Supune la vot următoarea 





ORDINE DE ZI:

1. Petiţia nr. 43/CL/3.08.2011 prin care d-l Staicu Florin solicită revocarea în parte a HCL nr. 65/31.04.2011

2. Petiţia nr. 44/CL/8.08.2011 prin care d-l Fabini Wilhelm îşi exprimă unele puncte de vedere cu privire la atribuirea denumirii ˝Petofi Sandor˝ parcului din cetate

3. Petiţia nr. 45/CL/9.08.2011 prin care SC Monotex SRL solicită cumpărarea terenului concesionat,aferent construcţiei,în suprafaţă de 25.000 mp , str. Lalelelor nr. 16

4. Petiţia nr. 46/CL/10.08.2011 prin care SC Film Location Guide SRL solicită acordul privind realizarea filmărilor pentru filmul ˝CONVICTED TO LIVE˝ ,în Sighişoara

5. Petiţia nr. 47/CL/11.08.2011 prin care Clubul Presei de Turism- Press Tour FIJET Romania solicită acordul pentru folosirea spaţiului public din Cetate şi sprijin (colaborare ) pentru desfăşurarea unor activităţi artistice -spectacol medieval-  în zilele de 21-22 septembrie 2011

6. Informare privind modul de derulare a contractului de concesiune nr. 4/12171/2005 încheiat cu SC BOSS Company SRL pentru administrarea parcărilor  - Direcţia Adm. Patrimoniului

7. Informare privind stadiul  lucrărilor la  obiectivul de investiţii ˝Baza sportivă -Stadion atletism şi fotbal cu teren secundar de antrenament – Compartiment monitorizare servicii

8. Proiect de hotărâre privind aprobarea ˝Acordului de Pre-Finanţare ˝ ce urmează a se încheia între SC Compania Aquaserv SA, Municipalitatea Târgu Mureş, ADI Aqua Invest Mureş şi Banca Europeană pentru Reconstrucţie şi Dezvoltare în cadrul POS Mediu 

9. Proiect de hotărâre privind împuternicirea d-lui consilier Ferezan Ioan Mircea pentru a vota în cadrul Adunării Generale a Companiei SC Aquaserv SA Târgu Mureş, contractarea unui împrumut pe termen lung, în vederea cofinanţării proiectului ˝Extinderea şi reabilitarea infrastructurii de apă şi apă uzată în judeţul Mureş˝ derulat prin POS Mediu 

10. Proiect de hotărâre privind organizarea ediţiei a VIII-a a Festivalului Fanfarelor Sighişoara 

11. Proiect de hotărâre privind aderarea Municipiului Sighişoara la ˝Confederation Europeenne des Fetes et Manifestations Historiques˝ (Confederaţia Europeană a Jocurilor şi Evenimentelor Istorice ) 

12. Proiect de hotărâre privind casarea şi scoaterea din inventarul Bibliotecii Municipale ˝Zaharia Boiu ˝ Sighişoara a cărţilor deteriorate şi inutilizabile 

13. Proiect de hotărâre privind însuşirea unei documentaţii cadastrale 

14. Proiect de hotărâre privind închirierea unui  teren şi preluarea unui contract de închiriere

15. Proiect de hotărâre privind prelungirea unor contracte de închiriere  

16. Proiect de hotărâre privind aprobarea preţurilor pentru produse alimentare şi nealimentare practicate în magazinul economat pe luna SEPTEMBRIE  2011 
Se aprobă ordinea de zi cu unanimitate de voturi.

      Preşedintele de şedinţă informează că domnul consilier Burlacu Adrian l-a anunţat că după prezentarea informărilor urmează să plece pentru că are o problemă.
Se intră în ordinea de zi.
      La punctul unu se dă cuvântul domnişoarei Anca Fleşariu, secretarul municipiului pentru a prezenta petiţia nr. 43/CL/3.08.2011 prin care d-l Staicu Florin solicită revocarea în parte a Hotărârii Consiliului local nr. 65/31.04.2011. Adaugă faptul că, prin această hotărâre s-a aprobat amenajarea parcului Petőfi Sándor. La art. 2 se spune că va fi amplasat în acest parc bustul lui Petőfi Sándor. Cu acel prilej s-a dat o denumire generică parcului.


Domnul primar arată că nu există o hotărâre a Consiliului local prin care s-a dat această denumire parcului. Se va organiza o dezbatere publică în acest sens pentru a consulta populaţia cu privire la denumirea care se va da parcului.
La punctul doi se dă cuvântul domnişoarei Anca Fleşariu, secretarul municipiului pentru a prezenta petiţia nr. 44/CL/8.08.2011 prin care d-l Fabini Wilhelm îşi exprimă unele puncte de vedere cu privire la atribuirea denumirii ˝Petofi Sandor˝ parcului din cetate. 

La punctul trei se dă cuvântul domnişoarei Anca Fleşariu, secretarul municipiului pentru a prezenta petiţia nr. 45/CL/9.08.2011 prin care SC Monotex SRL solicită cumpărarea terenului concesionat, aferent construcţiei, în suprafaţă de 25.000 mp , str. Lalelelor nr. 16. Adaugă faptul că s-a realizat primul pas în ceea ce priveşte edificarea construcţiilor şi urmează să se realizeze pasul următor. Aprobarea cumpărării terenului este la latitudinea domnilor consilieri, având în vedere faptul că terenul este concesionat acestei societăţi.

Se trece la discuţii:


Doamna Tamas Magda, directorul societăţii Monotex, arată că societatea se învecinează cu S.C. Sefar S.R.L., cele două societăţi fiind legate una de alta prin natura activităţii pe care o desfăşoară.  Firma Sefar a înaintat o petiţie pentru cumpărarea unui teren, astfel că, la rândul ei, şi firma Monotex trebuie să se extindă şi să devină proprietara terenului. Majoritatea băncilor care au fost contactate pentru obţinerea unui credit au condiţionat cu devenirea de proprietar asupra terenului respectiv. Societatea Monotex intenţionează să mai construiască în vederea extinderii activităţii ei. La prima cerere de cumpărare a terenului s-a dat un răspuns negativ, consiliul local nefiind de acord cu cumpărarea acestui teren. În momentul de faţă situaţia s-a schimbat, în sensul că pe terenul solicitat, societatea va construi în curând. Pentru acest lucru va trebui să apeleze la un credit de la bancă, care cere să fie proprietari ai terenului respectiv. De asemenea, şi pentru accesarea de fonduri europene ar fi bine să devină proprietari ai terenului pe care se va construi. A fost o perioadă mai dificilă, în care societatea nu şi-a putut permite să se extindă, dar în prezent activitatea s-a extins foarte mult şi construcţia va trebui să fie realizată. Primul pas îl constituie construcţia pe o suprafaţă de 3000 m.p., urmând ca în perioada următoare să se mai extindă.


Domnul primar arată că, în urma discuţiilor purtate cu conducerea S.C. Sefar S.R.L. a rezultat că în luna august va avea loc o întâlnire a factorilor de decizie în Elveţia, ocazie cu care se va aproba extinderea fabricii din Sighişoara. Activitatea S.C. Monotex este legată de activitatea S.C. Sefar datorită faptului că Monotex le livrează materia primă. Asigură că pe acest teren se va construi tot o fabrică, nimic altceva.  Propune să fie sprijiniţi pentru a-şi putea dezvolta activitatea şi pentru a se crea noi locuri de muncă în Sighişoara.


Domnul Urian Cosmin, preşedintele de şedinţă, propune să li se dea un acord de principiu.


Domnul Ştefănescu Constantin întreabă pe ce perioadă li s-a dat concesiunea terenului?


Doamna Tamas răspunde că pe 49 de ani.


Domnul Ştefănescu doreşte să ştie care este gradul de ocupare al terenului?


Doamna Tamas răspunde că este de 30%. 


Domnul Ştefănescu întreabă dacă există diferende între Sefar şi Monotex în ceea ce priveşte terenul?


Doamna Tamas răspunde că nu există diferende şi că S.C. Sefar doreşte la rândul ei să se extindă. S.C. Monotex livrează pentru ei firele folosite pentru ţesăturile industriale pe care le fac. Există acordul de principiu al S.C. Sefar prin care extinderea lor înseamnă şi extinderea S.C. Monotex. Societatea are nevoie de acest teren pentru creditare. Chiar şi băncile din străinătate au avut această pretenţie.


Domnul Burlacu Adrian întreabă pe ce perioadă s-a cerut creditarea?


Doamna Tamas răspunde că pe 10 ani. Este foarte importantă obţinerea creditului pentru ca societatea să poată merge mai departe. În baza acestui proiect, societatea îşi va extinde activitatea cu 30%.


Domnul Burlacu Adrian apreciază intenţiile societăţii de a se extinde, însă subliniază faptul că există o hotărâre a Consiliului local care reglementează regimul construcţiilor şi spune în ce condiţii poţi obţine terenul aferent construcţiilor. Se întreabă dacă mai este în vigoare această hotărâre.  Pe de altă parte, o concesiune pe 49 de ani este o dovadă de prioritate pe o perioadă lungă de timp şi orice bancă o ia de bună. Nu trebuie să fi neapărat proprietarul terenului. Societatea este proprietară timp de 49 de ani pe acest teren, după care nu i se va mai lua acest drept de către nimeni. Roagă secretarul municipiului să spună dacă hotărârea respectivă mai este în vigoare sau nu.


Domnişoara secretar răspunde că da.


Domnul Burlacu consideră că în acest caz trebuie să li se explice solicitanţilor prevederile acestei hotărâri. Chiar dacă dorim să vină câţi mai mulţi investitori, trebuie să respectăm prevederile legale. Eventual să se revină asupra acestei hotărâri şi să fie modificată. Conform acestei hotărâri, în mod legal nu se poate cumpăra terenul dacă nu este construit cel puţin 50% din suprafaţa acestuia. Este vorba de gradul de ocupare al terenului.


Domnul Popa Adrian întreabă dacă terenul a fost ocupat conform proiectului?


Doamna Tamas răspunde că da.


Domnul Popa Adrian arată că societatea este obligată, în baza  contractului, să ocupe terenul conform contractului de concesiune. Terenul a fost solicitat iniţial pentru construcţia unei fabrici mai mari, care nu s-a realizat.


Domnul primar susţine că dacă se ridică în proporţie de 50% construcţia, terenul se poate cumpăra.


Domnul viceprimar arată că societatea a construit pe o suprafaţă de 7000 m.p. şi mai este restul de teren pe care vor să-l cumpere. În hotărâre nu se face referire la nici un fel de procente, ci numai la faptul că trebuie să fie ridicată construcţia. Construcţia în discuţie este şi întabulată. Din punct de vedere legal nu sunt probleme. Un aviz de principiu nu ne obligă la nimic.


Domnul Ştefănescu Constantin condiţionează cu respectarea prevederilor hotărârii Consiliului local.

Preşedintele de şedinţă supune la vot propunerea de a se da un acord de principiu în vederea cumpărării terenului concesionat, aferent construcţiei, în suprafaţă de 25.000 mp , str. Lalelelor nr. 16, urmând ca executivul să vină cu un proiect de hotărâre în acest sens, după ce, în prealabil, se studiază şi se verifică îndeplinirea condiţiilor de vânzare şi existenţa posibilităţii acestei vânzări. 

Se aprobă cu unanimitate de voturi.
La punctul patru se dă cuvântul domnişoarei Anca Fleşariu, secretarul municipiului pentru a prezenta petiţia nr. 46/CL/10.08.2011, prin care SC Film Location Guide SRL solicită acordul privind realizarea filmărilor pentru filmul ˝CONVICTED TO LIVE˝ , în Sighişoara. Doreşte să explice în detaliu solicitarea formulată, însă domnii consilieri susţin că au înţeles ce se doreşte, să se filmeze în cetatea din Sighişoara.

Se supune la vot propunerea de a se acorda avizul de principiu în vederea realizării filmărilor pentru filmul ˝CONVICTED TO LIVE˝.
Se aprobă cu unanimitate de voturi.
La punctul 5 se dă cuvântul domnişoarei Anca Fleşariu, secretarul municipiului pentru a prezenta petiţia nr. 47/CL/11.08.2011, prin care Clubul Presei de Turism- Press Tour FIJET Romania solicită acordul pentru folosirea spaţiului public din Cetate şi sprijin (colaborare ) pentru desfăşurarea unor activităţi artistice - spectacol medieval -  în zilele de 21-22 septembrie 2011.
Se trece la discuţii:

Domnul Eftimie Adrian întreabă despre ce sprijin este vorba?

Domnul primar arată că este o acţiune interesantă şi benefică pentru noi prin faptul că va fi promovat oraşul nostru. Se doreşte realizarea unui spectacol. În prealabil au fost stabilite obiectivele la care ne putem noi angaja, dar acum au venit cu alte propuneri. Este vorba de electricitate. Nu s-a discutat cine va suporta aceste cheltuieli, dar nu va fi un consum mare.  Pe urmă este vorba de asigurarea curăţeniei, care poate fi preluată de noi. În schimb nu ne putem angaja la instalarea unor toalete ecologice, care costă foarte mult. Accesul în cetate se poate rezolva de către noi.

Domnul Eftimie Adrian intervine, dorind să ştie dacă se solicită montarea unei scene?

Domnul primar răspunde că aceasta nu este treaba noastră.

Domnul Eftimie îl roagă pe domnul primar să le atragă atenţia cu ce maşini urcă în cetate pentru că deja s-a zgâriat tencuiala de la porţile de acces în cetate.

Domnul Ştefănescu întreabă dacă intrarea va fi cu plată sau fără plată?

Domnul primar răspunde că va fi fără plată. Continuă, arătând că nu putem asigura noi prezenţa unei echipe de salvare.

Domnul primar trece în revistă şi îi consultă pe domnii consilieri cu privire la punctele din solicitare la care se poate angaja municipalitatea, astfel: punerea la dispoziţie a domeniului public, plata curentului electric, asigurarea curăţeniei şi reglementarea accesului în cetate.

Preşedintele de şedinţă supune la vot propunerea de a se da un acord de principiu în vederea realizării activităţilor artistice solicitate, aşa cum au fost ele prezentate şi discutate.

Se aprobă cu unanimitate de voturi.
La punctul şase se dă cuvântul domnului Maşca Petru pentru prezentarea informării privind modul de derulare a contractului de concesiune nr. 4/12171/2005 încheiat cu SC BOSS Company SRL pentru administrarea parcărilor. Adaugă, faţă de informarea prezentată, faptul că atât sâmbătă, cât şi duminică s-a continuat cu verificarea. Sâmbătă nu au fost probleme, doar la accesul în cetate, care nu a fost limitat. Duminică în schimb s-a taxat la baza cetăţii. 

Se trece la discuţii:


Domnul Gavrilă Ionel constată că în informare se spune la final că nu se respectă cele două regulamente aprobate în şedinţa trecută, adică accesul în cetate şi parcările din oraş. Pentru că este de faţă şi reprezentantul S.C.Boss Company, îl întreabă de ce nu se aplică cele două regulamente aprobate de către Consiliul local?


Domnul Maşca Petru intervine cu precizarea că cele două regulamente aprobate se aplică după 30 de zile de la adoptarea hotărârii, conform art. 4 din regulament. Numai după expirarea acestui termen se va face un control asupra accesului în cetate. Societatea trebuie să monteze un panou ca să aibă un control asupra parcărilor din cetate. Din păcate acest contract nu are capitolul care se referă la sancţiuni. Neavând acest capitol, nu se pot aplica sancţiuni.


Domnul Burlacu Adrian întreabă dacă un contract de concesiune care nu este respectat, nu se reziliază de drept dacă se constată că nu este respectat? Lumea deja vorbeşte şi aceste lucruri trebuie puse de acord de către părţile implicate în contract. Între timp părţile au trecut dintr-o parte în alta, unii nu mai doresc, alţii votează, pe când alţii pleacă de la şedinţă! Dar vinovaţi în final sunt cei care stau la această masă! Depinde de ce se discută cu o seară înainte sau în particular, dar nici nu mai are rost să se lungească vorba pe această temă pentru că în continuare nu se respectă hotărârea Consiliului local, aşa cum nu s-au respectat nici celelalte hotărâri. Consideră că nu are rost să se mai piardă vremea fără folos. Va veni într-o zi şi vremea acestei probleme! În campania electorală ni s-a spus pe cine să votăm: pe  Dăneşan, pe  Burlacu, pe  Başa, iar acum se caută virgulele, pe când fraude de zeci de mii de Euro nu se văd! Personal îşi face datoria în a spune toate acestea şi a semnat şi raportul comisiei.  Acum mai urmează o campanie electorală, iar acest contract a fost prelungit într-o campanie cu totul ilegal! Nu este moşia nici a tatălui, nici a mamei cuiva pentru a-şi putea permite să se mute cu taxarea de pe o stradă pe alta sau să treacă dintr-o tabără în alta, dar discuţiile nu-şi mai au rostul şi de aceea propune să se treacă la punctul următor.


Domnul Gavrilă Ionel arată că nu a vrut să intervină, dar nu înţelege de ce se fac referiri de genul că unii au trecut dintr-o tabără în alta. A făcut parte din comisie, iar acum este rândul executivului să vină cu un proiect de hotărâre privind rezilierea contractului. Personal afirmă faptul că de acel raport întocmit de către comisia Consiliului local nu s-a ţinut seama şi această informare care s-a făcut astăzi şi care se vor mai face, nu au nici un sens. Domnul Burlacu a spus foarte bine: nu se respectă contractul şi trebuie să se ia măsuri. Promite că nu mai intervine pe acest subiect.


Domnul Burlacu Adrian arată că a mai apărut şi o taxă nouă de supraveghere video. Chiar nu este nici un pic de ruşine?! Vin turiştii să ne viziteze oraşul şi ne batem joc de ei! Doreşte să ştie când şi în ce şedinţă s-a aprobat acest lucru? Nu este permis să se judece lucrurile cu două măsuri: unora să li se permită să mute bariera de pe o stradă pe alta, iar altora nu! Îl roagă pe domnul Ştefănescu, care are legătură cu domnul Schuster, să spună cum este posibil acest lucru.


Domnul Ştefănescu nu înţelege despre ce este vorba şi care este legătura cu acest subiect.


Domnul Burlacu Adrian arată că societatea Boss Company a închiriat o suprafaţă de teren de la domnul Schuster şi taxarea se face inclusiv  duminica.


Domnul Ştefănescu arată că trebuie să se facă distincţie între domeniul public şi domeniul privat. 


Domnul Burlacu arată că nu se poate desfăşura această activitate fără a se emite autorizaţie de funcţionare de la primărie.


Domnul Ştefănescu arată că probabil există autorizaţie de funcţionare.


Domnul Burlacu arată că domnul Ştefănescu nu a fost prezent data trecută şi nu ştie despre ce e vorba.


Domnul Ştefănescu arată că terenul în cauză este teren privat.


Domnul Ferenţ Tiberiu arată, legat de informarea domnului Maşca, că multe lucruri sunt tendenţios prezentate. De asemenea, afirmă că nu există taxă de supraveghere video. Societatea va răspunde la fiecare punct şi domnii consilieri pot vedea că fiecare punct are acoperire. Va dovedi această treabă.


Domnul Burlacu Adrian îi reproşează domnului Ferenţ faptul că atunci când a spus că societatea Boss Company doreşte să fie cumpărat dreptul de a parca şi i s-a cerut să vină cu o sumă de bani, nu a făcut acest lucru nici până în ziua de azi.


Domnul Ferenţ arată că a fost constituită o comisie de negociere care s-a întâlnit de trei ori, după care a fost chemată şi societatea, cu care ocazie li s-a spus că nu li se va da nimic şi li s-a cerut să spună la cât renunţă.


Domnul Ion Adăscăliţei este de părere că acest subiect n-ar trebui să mai apară pe ordinea de zi a şedinţelor Consiliului local. A înţeles că pentru şedinţa viitoare din nou se pregăteşte un material în acest sens. Roagă să nu se mai introducă pe ordinea de zi. Executivul şi-a făcut acum datoria, dar consilierii nu au fost de acord: unii au votat împotrivă, iar alţii au preferat să plece. Nu înţelege ce mai este de discutat şi de ce se bate apa-n piuă! 


Domnul Eftimie Adrian intervine, susţinând că s-a propus prelungirea contractului, nu rezilierea acestuia. S-a cerut prelungirea contractului până la o dată care nu a putut fi justificată.


Domnul Burlacu Adrian constată că oricum vara a trecut deja şi în continuare se încasează sume de bani, iar turiştii văd ce se întâmplă.


Domnul Ştefănescu Constantin  întreabă dacă constatările enumerate în informarea prezentată au fost făcute în prezenţa reprezentantului sau reprezentanţilor societăţii sau dacă nu, atunci doreşte să ştie dacă ele au fost aduse la cunoştinţa societăţii.


Domnul Maşca Petru arată că întotdeauna ei au fost contactaţi telefonic. Controalele au fost făcute împreună cu Poliţia locală. Reprezentanţii societăţii nu au fost convocaţi.


Domnul Ştefănescu întreabă dacă societatea a fost notificată?


Domnul Maşca Petru răspunde că au şi notificare.


Domnul Ştefănescu arată că aceasta este obligaţia executivului, nu a Consiliului local.


Punctul şapte se amână deoarece domnul Radu Pavel-Puiu nu este prezent la şedinţă. Se va relua acest punct după ce domnul Radu Pavel-Puiu va veni la şedinţă.

La punctul opt se dă cuvântul domnului primar pentru prezentarea expunerii de motive şi a proiectului de hotărâre privind aprobarea ˝Acordului de Pre-Finanţare ˝ ce urmează a se încheia între SC Compania Aquaserv SA, Municipalitatea Târgu Mureş, ADI Aqua Invest Mureş şi Banca Europeană pentru Reconstrucţie şi Dezvoltare în cadrul POS Mediu.
Se dă cuvântul  domnului Moldovan Victor, care va prezenta  Raportul de specialitate al  Compartimentului monitorizare servicii.
Se dă cuvântul preşedintelui comisiei de buget pentru prezentarea avizului. Avizul este favorabil.

Se dă cuvântul preşedintelui comisiei de urbanism  pentru prezentarea avizului. Avizul este favorabil.

Se dă cuvântul preşedintelui comisiei de comerţ  pentru prezentarea avizului. Avizul este favorabil.

Se dă cuvântul preşedintelui comisiei sociale  pentru prezentarea avizului. Avizul este favorabil.

Se dă cuvântul preşedintelui comisiei juridice pentru prezentarea avizului. Avizul este favorabil.

Se dă cuvântul preşedintelui comisiei de relaţii externe pentru prezentarea avizului. Avizul este favorabil.


Se trece la discuţii: 


Domnul Fabian Emil, directorul Sucursalei Sighişoara a S.C. Aquaserv S.A. Mureş, arată că, practic, Consiliului local nu mai participă la finanţare, aşa că Sighişoara nu va fi afectată de acest proiect. Această sumă mare împrumutată de operator poate însă să ducă la o situaţie destul de neplăcută, adică să ajungă în faliment.

Se supune la vot proiectul de hotărâre. Se aprobă cu 15 voturi pentru. Nu participă la vot domnul Savu Sorin-Virgil. Se adoptă hotărârea nr. 144/2011 privind aprobarea ˝Acordului de Pre-Finanţare˝ ce urmează a se încheia între SC Compania Aquaserv SA, Municipalitatea Târgu Mureş, ADI Aqua Invest Mureş şi Banca Europeană pentru Reconstrucţie şi Dezvoltare în cadrul POS Mediu.
La punctul nouă se dă cuvântul domnului primar pentru prezentarea expunerii de motive şi a proiectului de hotărâre privind împuternicirea d-lui consilier Ferezan Ioan Mircea pentru a vota în cadrul Adunării Generale a Companiei SC Aquaserv SA Târgu Mureş, contractarea unui împrumut pe termen lung, în vederea cofinanţării proiectului ˝Extinderea şi reabilitarea infrastructurii de apă şi apă uzată în judeţul Mureş˝ derulat prin POS Mediu .
Se dă cuvântul domnului Moldovan Victor care va  prezenta Raportul de specialitate al  Compartimentului monitorizare servicii. 
Se dă cuvântul preşedintelui comisiei de buget pentru prezentarea avizului. Avizul este favorabil.

Se dă cuvântul preşedintelui comisiei de urbanism  pentru prezentarea avizului. Avizul este favorabil.

Se dă cuvântul preşedintelui comisiei de comerţ  pentru prezentarea avizului. Avizul este favorabil.

Se dă cuvântul preşedintelui comisiei sociale  pentru prezentarea avizului. Avizul este favorabil.

Se dă cuvântul preşedintelui comisiei juridice pentru prezentarea avizului. Avizul este favorabil.

Se dă cuvântul preşedintelui comisiei de relaţii externe pentru prezentarea avizului. Avizul este favorabil.


Se trece la discuţii:


Domnul Ferezan Mircea arată că şedinţa a avut loc ieri. Nu a participat la vot deloc pentru că nu a avut mandat. Roagă să se comunice hotărârea la Consiliului judeţean.


Domnul viceprimar arată că pentru fiecare termen trebuie un mandat special. Banca Mondială nu a fost de acord decât cu condiţia ca operatorul să ia împrumutul. 

Se supune la vot proiectul de hotărâre. Se aprobă cu 15 voturi pentru. Nu participă la vot domnul Ferezan Mircea. Se adoptă hotărârea nr. 145/2011 privind împuternicirea d-lui consilier Ferezan Ioan Mircea pentru a vota în cadrul Adunării Generale a Companiei SC Aquaserv SA Târgu Mureş, contractarea unui împrumut pe termen lung, în vederea cofinanţării proiectului ˝Extinderea şi reabilitarea infrastructurii de apă şi apă uzată în judeţul Mureş˝ derulat prin POS Mediu .
Se revine la punctul şapte  şi se dă cuvântul domnului Radu Pavel Puiu pentru prezentarea informării privind stadiul  lucrărilor la  obiectivul de investiţii ˝Baza sportivă -Stadion atletism şi fotbal cu teren secundar de antrenament.

Se trece la discuţii:


Domnul Burlacu Adrian îl întreabă pe domnul Radu Pavel-Puiu dacă a fost la faţa locului.


Domnul Radu Pavel răspunde că da.


Domnul Burlacu Adrian întreabă câţi bani s-au obţinut de la Kaufland?


Domnul Radu Pavel răspunde că nu deţine această informaţie.


Domnul viceprimar intervine, arătând că s-a primit suma de 2 milioane de Euro.


Domnul Burlacu Adrian arată că stadionul trebuia să aibă asemenea dotări încât să fie funcţional. Nu s-a respectat prima etapă.


Domnul Radu Pavel arată că nu s-a făcut acest lucru din cauza valorii investiţiilor.


Domnul Burlacu Adrian nu înţelege de ce s-a vândut terenul cu numai 2 milioane de Euro, dacă banii nu au ajuns. Nu se referă la dotările auxiliare, cum ar fi hoteluri, parcuri etc., ci numai strict la stadionul în sine.


Domnul Radu Pavel arată că valoarea acestuia depăşeşte suma primită.


Domnul Burlacu Adrian întreabă de ce nu s-a cerut de la Kaufland suma de bani care să fie suficientă pentru construirea unui stadion funcţional? A participat la construirea multor terenuri de sport pentru că tatăl dânsului se ocupa de acest lucru. Ultimul stadion făcut a fost terminat acum două luni de zile, iar noi am plătit 800 mii lei pentru un stadion nefuncţional! Este păcat de gazonul care s-a făcut!


Domnul Radu Pavel arată că este şi pistă de atletism.


Domnul Burlacu întreabă care este suma care s-a plătit pentru gazon şi ce gazon s-a folosit?


 Domnul Radu Pavel răspunde că s-a plătit suma de 240.000 lei şi că s-au folosit mai multe specii. Există certificat de calitate. Rulourile au fost folosite pentru corectarea unor suprafeţe.


Domnul Burlacu arată că a fost folosită iarbă din pungă. Îl roagă pe domnul Radu Pavel să defalce pentru data viitoare cheltuielile pentru a determina cât a costat fiecare lucrare în parte. Informarea prezentată este mai bună decât cea de data trecută, dar roagă să fie prezentate lucrările separat, pe valori distincte. De asemenea, să se motiveze de ce nu s-a ţinut seama de prima etapă şi de ce s-a dezafectat un stadion, fără a face altul în locul lui.


Domnul Radu Pavel arată că trebuia să se realizeze 80% din obiectivul existent.


Domnul Burlacu Adrian arată că în continuare terenul nu este practicabil, referindu-se la o bază sportivă care trebuie să fie funcţională. Pista de atletism este bine făcută, dar nu se pot desfăşura activităţi acolo. Kaufland nu întâmplător a ales acel teren pentru că în timpul comuniştilor a fost făcut un drenaj foarte bun acolo, ei nemaifiind nevoiţi să facă nimic.


Domnul Fabian Emil intervine, arătând că a fost nevoie de devierea conductei de apă şi de captarea apelor pluviale.


Domnul Burlacu Adrian arată că nu s-a referit la acest lucru. Întreabă dacă este vreo problemă dacă pentru şedinţa viitoare se va prezenta o informare ca lumea?


Domnul primar arată că nu s-a făcut nici mai mult, nici mai puţin decât a fost prevăzut în proiect, la fel şi în cazul plăţilor. Recepţiile au fost respectate, nu s-au furat bani şi mâine, dacă este nevoie, se poate juca fotbal pe acest stadion. Iarba se poate remedia oricând.


Domnul Burlacu Adrian arată că, atâta timp cât se scoate iarba din pungă, gazonul costă 10 Euro pe m.p. cu montare cu tot. 


Domnul primar arată că proiectantul a ales această soluţie.


Domnul Burlacu Adrian susţine că pe vechiul stadion se puteau desfăşura activităţi sportive la nivelul diviziei C, iar acum nu se poate desfăşura nici o activitate, nu există nici un gram de tribună!


Domnul primar arată că toţi au ştiut că aceşti bani nu ne-ar fi ajuns.


Domnul Burlacu Adrian întreabă de ce nu li s-a dat, în această situaţie, teren în altă parte, pentru a nu dezafecta stadionul existent? În Sighişoara nu se puteau desfăşura activităţi în divizia A, dar în divizia C se putea.


Domnul Gavrilă Ionel  îl roagă pe domnul Radu Pavel ca pentru şedinţa viitoare să prezinte toate devizele de lucrări pentru că există o comisie de recepţie, de asemenea, să arate cum vede finalizarea acestei investiţii  pentru că mai trebuie 8 milioane de lei ca să se termine complet, ţinând cont de starea gazonului, de faptul că nu sunt tribune deloc, iar anexele sunt cum sunt. Roagă ca toate aceste detalii să fie prezentate în scris până la şedinţa viitoare.


Domnul Ştefănescu Constantin arată că orice licitaţie are două părţi: partea de construcţie şi valoarea finală a lucrării. Doreşte să ştie ce s-a realizat din ceea ce s-a licitat? De ce nu s-a realizat tot ceea ce s-a propus prin licitaţie?


Domnul Burlacu Adrian doreşte să ştie dacă de la început s-a ştiut că banii obţinuţi de la Kaufland nu ajung pentru construirea unui nou stadion?


Domnul primar răspunde afirmativ.


Domnul Burlacu Adrian  arată că dânsul personal suferă pentru că în acest oraş nu se poate face sport. Înainte am avut echipă de handbal, iar acum nu mai avem nimic! Mulţi pleacă de aici la echipele din Tg.Mureş.


Domnul primar întreabă dacă a existat o echipă de fotbal în Sighişoara? Îl întreabă pe domnul Burlacu de ce nu a făcut dânsul o echipă, în calitate lui de om de afaceri? De ce trebuie să facă totul numai primarul?! Întreabă dacă poate afirma cineva că fostul stadion a fost practicabil?


Domnul Popa Adrian arată că, din câte îşi aduce aminte, înainte de a se vinde terenul, a ajutat o asociaţie sportivă care-l avea antrenor pe domnul Şuteu şi se organizau tot felul de meciuri de fotbal, dar nu venea aproape nimeni. Activitate sportivă nu a existat în Sighişoara nu pentru că nu a vrut cineva, ci pentru că nu a existat interes.


Domnul primar arată că toată lumea a vrut un nou cinematograf, iar acum că s-a realizat, nu se duce nimeni.  Cine vrea să înfiinţeze  o echipă şi va fi sprijinit.


Domnul Burlacu Adrian arată că domnul primar a fost în funcţie atunci când s-a cerut teren domnul Nicolae pentru divizia C şi a fost întrebat care este câştigul nostru. Atunci acesta s-a ridicat de la masă şi a plecat.


Domnul Gall Erno arată că această problemă nu a fost discutată în Consiliul local. Poate a fost într-o altă locaţie.


În urma discuţiilor purtate, se solicită executivului ca pentru şedinţa viitoare să prezinte o informare şi mai detaliată, care să conţină toate devizele de lucrări, fazele de execuţie şi costurile acestora şi motivaţia pentru care nu s-a ţinut cont de etapele de execuţie, conform proiectului. 


Domnul Burlacu Adrian părăseşte sala de şedinţă. Mai sunt prezenţi un număr de 15 consilieri.
La punctul zece se dă cuvântul domnului primar pentru prezentarea expunerii de motive şi a proiectului de hotărâre privind organizarea ediţiei a VIII-a a Festivalului Fanfarelor Sighişoara.
Se dă cuvântul  doamnei Şuşu Daniela    pentru prezentarea Raportului de specialitate al Biroului Relaţii Publice. Adaugă faptul că, în locul fanfarei din Curtea de Argeş, care nu mai poate participa, a fost invitată fanfara din oraşul Târnăveni, bugetul alocat rămânând neschimbat.
Se dă cuvântul preşedintelui comisiei de buget pentru prezentarea avizului. Avizul este favorabil.

Se dă cuvântul preşedintelui comisiei de urbanism  pentru prezentarea avizului. Avizul este favorabil.

Se dă cuvântul preşedintelui comisiei de comerţ  pentru prezentarea avizului. Avizul este favorabil.

Se dă cuvântul preşedintelui comisiei sociale  pentru prezentarea avizului. Avizul este favorabil.

Se dă cuvântul preşedintelui comisiei juridice pentru prezentarea avizului. Avizul este favorabil.

Se dă cuvântul preşedintelui comisiei de relaţii externe pentru prezentarea avizului. Avizul este favorabil.


Se trece la discuţii:


Domnul Eftimie Adrian întreabă dacă în urma modificării apărute s-a schimbat şi bugetul alocat festivalului?


Doamna Şuşu răspunde că nu s-a modificat.


Domnişoara secretar propune completarea art. 2 cu precizarea că se aprobă folosirea domeniului public al municipiului conform planului de situaţie anexat.


Se supune la vot proiectul de hotărâre cu amendamentul propus de către domnişoara secretar Fleşariu Anca de a se completa proiectul de hotărâre la articolul 2, conform planului de situaţie anexat,  privind delimitarea domeniului public care se pune la dispoziţie pentru desfăşurarea acestui eveniment.

Se aprobă cu unanimitate de voturi şi se adoptă hotărârea nr. 146/2011 privind organizarea ediţiei a VIII-a a Festivalului Fanfarelor Sighişoara.
La punctul 11 al ordinii de zi se dă cuvântul domnului primar pentru prezentarea expunerii de motive şi a proiectului de hotărâre privind aderarea Municipiului Sighişoara la ˝Confederation Europeenne des Fetes et Manifestations Historiques˝ ( Confederaţia Europeană a Jocurilor şi Evenimentelor Istorice ). Adaugă faptul că am fost contactaţi de către un oraş din Italia în vederea intrării în această asociere, care ne implică cu o taxă anuală, dar care ne dă ocazia să participăm la aceste evenimente care au loc anual.
Se dă cuvântul doamnei Şuşu Daniela   pentru prezentarea Raportului de specialitate al Biroului Relaţii Publice.
Se dă cuvântul preşedintelui comisiei de buget pentru prezentarea avizului. Avizul este favorabil.

Se dă cuvântul preşedintelui comisiei de urbanism  pentru prezentarea avizului. Avizul este favorabil.

Se dă cuvântul preşedintelui comisiei de comerţ  pentru prezentarea avizului. Avizul este favorabil.

Se dă cuvântul preşedintelui comisiei sociale  pentru prezentarea avizului. Avizul este favorabil.

Se dă cuvântul preşedintelui comisiei juridice pentru prezentarea avizului. Avizul este favorabil.

Se dă cuvântul preşedintelui comisiei de relaţii externe pentru  prezentarea avizului. Avizul este favorabil.


Se trece la discuţii:


Domnul viceprimar arată că nu sunt trecute oraşele.


Doamna Şuşu Daniela arată că aşa a primit materialele.


Domnul Eftimie Adrian arată că sunt 61 de oraşe. Dacă va trebui să facem deplasări cu diferite trupe la manifestările organizate în cele 61 de oraşe, vom avea o problemă.


Domnul viceprimar arată că se poate refuza. Acum aprobăm să fim şi noi membri ai acestei confederaţii.

Se supune la vot proiectul de hotărâre. Se aprobă cu unanimitate de voturi şi se adoptă hotărârea nr. 147/2011 privind aderarea Municipiului Sighişoara la ˝Confederation Europeenne des Fetes et Manifestations Historiques˝ ( Confederaţia Europeană a Jocurilor şi Evenimentelor Istorice ).
La punctul 12 se dă cuvântul domnului primar pentru prezentarea expunerii de motive şi a proiectului de hotărâre privind casarea şi scoaterea din inventarul Bibliotecii Municipale ˝Zaharia Boiu ˝ Sighişoara a cărţilor deteriorate şi inutilizabile . 
Se dă cuvântul  doamnei Ţarălungă Lucia   pentru prezentarea Raportului de specialitate al Bibliotecii Municipale ˝Zaria Boiu˝ Sighişoara.
Se dă cuvântul preşedintelui comisiei de buget pentru prezentarea avizului. Avizul este favorabil.

Se dă cuvântul preşedintelui comisiei de urbanism  pentru prezentarea avizului. Avizul este favorabil.

Se dă cuvântul preşedintelui comisiei de comerţ  pentru prezentarea avizului. Avizul este favorabil.

Se dă cuvântul preşedintelui comisiei sociale   pentru prezentarea avizului. Avizul este favorabil.

Se dă cuvântul preşedintelui comisiei juridice pentru prezentarea avizului. Avizul este favorabil.

Se dă cuvântul preşedintelui comisiei de relaţii externe pentru  prezentarea avizului. Avizul este favorabil.


Se trece la discuţii:


Domnul Eftimie Adrian întreabă ce se întâmplă cu aceste cărţi?


Doamna Ţarălungă Lucia răspunde că sunt duse la DCA, iar contravaloarea lor se varsă în contul Primăriei. 


Domnul Eftimie întreabă dacă aceste cărţi chiar sunt inutilizabile. Sunt comune unde poate s-ar putea duce.


Doamna Ţarălungă arată că sunt deteriorate şi cu pagini lipsă.

Se supune la vot proiectul de hotărâre. Se aprobă cu unanimitate de voturi şi se adoptă hotărârea nr. 148/2011 privind casarea şi scoaterea din inventarul Bibliotecii Municipale ˝Zaharia Boiu ˝ Sighişoara a cărţilor deteriorate şi inutilizabile. 
La punctul 13 se dă cuvântul domnului primar pentru prezentarea expunerii de motive şi a proiectului de hotărâre privind însuşirea unei documentaţii cadastrale.
Se dă cuvântul  dă cuvântului domnului Maşca Petru pentru prezentarea Raportului de specialitate comun al Arhitectului şef şi al  Direcţiei administrarea patrimoniului.
Se dă cuvântul preşedintelui comisiei de buget pentru prezentarea avizului. Avizul este favorabil.

Se dă cuvântul preşedintelui comisiei de urbanism  pentru prezentarea avizului. Avizul este favorabil.

Se dă cuvântul preşedintelui comisiei de comerţ  pentru prezentarea avizului. Avizul este favorabil.

Se dă cuvântul preşedintelui comisiei sociale   pentru prezentarea avizului. Avizul este favorabil.

Se dă cuvântul preşedintelui comisiei juridice pentru prezentarea avizului. Avizul este favorabil.

Se dă cuvântul preşedintelui comisiei de relaţii externe pentru  prezentarea avizului. Avizul este favorabil.

Nu sunt discuţii.


Se supune la vot proiectul de hotărâre. Se aprobă cu 14 voturi pentru şi o abţinere a domnului consilier Ferezan Ioan Mircea. Se adoptă hotărârea nr. 149/2011 privind însuşirea unei documentaţii cadastrale. 
La punctul 14 se dă cuvântul domnului primar pentru prezentarea expunerii de motive şi a proiectului de hotărâre privind închirierea unui teren şi preluarea unui contract de închiriere .
Se dă cuvântul  domnului Maşca Petru pentru prezentarea Raportului de specialitate comun al Arhitectului şef şi al Direcţiei administrarea patrimoniului.
Se dă cuvântul preşedintelui comisiei de buget pentru prezentarea avizului. Avizul este favorabil.

Se dă cuvântul preşedintelui comisiei de urbanism  pentru prezentarea avizului. Avizul este favorabil.

Se dă cuvântul preşedintelui comisiei sociale   pentru prezentarea avizului. Avizul este favorabil.

Se dă cuvântul preşedintelui comisiei juridice pentru prezentarea avizului. Avizul este favorabil.


Nu sunt discuţii.


Se supune la vot proiectul de hotărâre. Se aprobă cu unanimitate de voturi şi se adoptă hotărârea nr. 150/2011 privind închirierea unui teren şi preluarea unui contract de închiriere.
La punctul 15 se dă cuvântul domnului primar pentru prezentarea expunerii de motive şi a proiectului de hotărâre privind prelungirea unor contracte de închiriere.
            Se dă cuvântul  domnului Maşca Petru pentru prezentarea Raportului de specialitate comun al Arhitectului şef şi al Direcţiei administrarea patrimoniului.
Se dă cuvântul preşedintelui comisiei de buget pentru prezentarea avizului. Avizul este favorabil.

Se dă cuvântul preşedintelui comisiei de urbanism  pentru prezentarea avizului. Avizul este favorabil.

Se dă cuvântul preşedintelui comisiei de comerţ  pentru prezentarea avizului. Avizul este favorabil.

Se dă cuvântul preşedintelui comisiei sociale   pentru prezentarea avizului. Avizul este favorabil.

Se dă cuvântul preşedintelui comisiei juridice pentru prezentarea avizului. Avizul este favorabil.


Se trece la discuţii:


Domnul Urian Cosmin arată că este vorba şi de un garaj pentru care a depus cerere şi mama dânsului. Ca urmare, se abţine de la vot.


Se supune la vot proiectul de hotărâre. Se aprobă cu 14 voturi pentru. Nu participă la vot  domnul Urian Cosmin-Marcel. Se adoptă hotărârea nr. 151/2011 privind prelungirea unor contracte de închiriere.
La punctul 16 se dă cuvântul domnului primar pentru prezentarea expunerii de motive şi a proiectului de hotărâre privind  aprobarea preţurilor pentru produse alimentare şi nealimentare practicate în magazinul economat pe luna Septembrie   2011.
 Se dă cuvântul  domnului Maşca Petru  pentru prezentarea Raportului de specialitate comun al Arhitectului şef şi al  Direcţiei administrarea patrimoniului.
Se dă cuvântul preşedintelui comisiei de buget pentru prezentarea avizului. Avizul este favorabil.

Se dă cuvântul preşedintelui comisiei de comerţ  pentru prezentarea avizului. Avizul este favorabil.

Se dă cuvântul preşedintelui comisiei sociale   pentru prezentarea avizului. Avizul este favorabil.

Se dă cuvântul preşedintelui comisiei juridice pentru prezentarea avizului. Avizul este favorabl.


Nu sunt discuţii.

Se supune la vot proiectul de hotărâre. Se aprobă cu unanimitate de voturi şi se adoptă hotărârea nr. 152/2011 privind  aprobarea preţurilor pentru produse alimentare şi nealimentare practicate în magazinul economat pe luna Septembrie   2011.

Se trece la discuţii diverse:


Domnul Ştefănescu Constantin se referă din nou la problema gunoaielor depozitate aiurea în oraş. Deşi a intervenit pentru a se ridica gunoaiele de pe Aleea Teilor, acest loc a devenit din nou o rampă de gunoi.  Un alt  loc este între gard şi magazinul de mobilă, unde nu s-a făcut curăţenie, zona transformându-se într-un depozit de gunoi.  Când l-a întrebat pe domnul Maior Gheorghe care este problema, i-a răspuns că nu se mai ocupă de activitatea de gospodărire. 


Domnul primar arată că se ocupă domnul viceprimar de această problemă.


Domnul Ştefănescu Constantin arată că domnul Maior i-a spus că nu se ocupă nici domnul viceprimar. Doreşte să ştie cine se ocupă de curăţenia din oraş?!


Domnul viceprimar îi răspunde că se ocupă firma „Saubermacher”.


Domnul Ştefănescu îl roagă să dea comandă acestei firme ca să facă curăţenie pentru că este o ruşine a oraşului ce este acolo. Este proprietate privată şi roagă să fie luate măsuri. Gardul este spart, iar pe acolo trece şi conducta de gaz metan, iar terenul respectiv s-a transformat într-un depozit de gunoi. Unii cetăţeni de pe str. Decebal îşi scot gunoiul când vor ei.


Domnul primar arată că peste tot este aşa.


Domnul Ştefănescu susţine că trebuie aplicate amenzi. Întreabă ce face Poliţia locală? Se ştie că se scoate gunoiul, altul decât cel menajer, odată pe lună, dar în nici un caz nu este vorba de materiale de construcţii sau moloz. Această problemă trebuie reglementată. De multe ori stă gunoiul pe trotuar, fără a fi ridicat, până când miroase urât. Trebuie luate măsuri de către Primărie prin inspectorii de teren şi Poliţia locală, iar cei care scot gunoiul în altă zi decât cea stabilită, să fie sancţionaţi. De asemenea, foarte multe căruţe duc molozul şi-l deşartă pe dig. Probabil că nu s-a făcut nici înmatricularea acestora şi impunerea lor la taxe. Trebuie neapărat făcut ceva împotriva celor care aruncă gunoiul după bunul lor plac pe domeniul public.


Domnul Ferezan Mircea arată că sunt multe sesizări făcute de către cetăţenii din str. Cînepii vis-a-vis de faptul că s-au schimbat conductele de gaz metan, iar strada a devenit impracticabilă. Doreşte să ştie cine a făcut recepţia lucrărilor?


Domnul viceprimar arată că este vorba de canalizare, nu de gaz.


Domnul Ferezan Mircea susţine că str. Cânepii nu este asfaltată şi nu are canalizare.


Domnul viceprimar arată că săpăturile s-au făcut pentru introducerea canalizării, iar din banii rămaşi se va reface drumul în trim.IV.


Domnul Ferezan Mircea întreabă dacă nu se pot monta indicatoare care să limiteze  înălţimea vehiculului cu care se poate circula în Cetate  pentru a nu se distruge pereţii? De asemenea, sugerează să se monteze şi bare limitatoare, care să fie gestionate de către Primărie.


Vis-a-vis de cele arătate de către domnul Ştefănescu, propune şi dânsul să se respecte data stabilită pentru ridicarea gunoiului pentru că sunt cazuri când acesta rămâne şi două săptămâni în stradă.


Domnul primar arată că din păcate nu se ştie cine îşi lasă gunoiul în stradă şi de aceea nu pot fi prinşi.


Domnul Ferezan Mircea arată că nu se respectă nici graficul stabilit.


Domnul viceprimar roagă ca sesizările făcute să fie concrete, pentru a se putea lua măsurile ce se impun. 

Domnul Ferezan continuă, arătând că ar fi bine ca şi pentru gunoiul menajer să se stabilească un orar de ridicare a acestuia. Nu se respectă programul şi de multe ori cetăţenii rămân cu gunoiul.

Domnul primar arată că au mai fost situaţii în care orarul a fost schimbat şi trebuie reglementeze problema.

Domnul Eftimie Adrian sesizează faptul că în parcul central, lângă masa de şah, a apărut o groapă. Deşi s-au băgat 4 m.c. de pământ, acesta a fost înghiţit în întregime. Trebuie văzut ce este acolo. 

În continuare arată că pe str. Libertăţii nr. 1 se cresc porci şi miroase foarte urât. Roagă să fie amendaţi cei în cauză şi să fie obligaţi să-i sacrifice. Tot aici s -au pripăşit nişte câini care fug după toate bicicletele şi toate maşinile. De asemenea, sesizează faptul că stâlpii de susţinere ai podului de peste Târnava Mare în dreptul pieţei agroalimentare s-au deteriorat şi trebuie reabilitaţi.  Întreabă dacă se au în vedere asemenea acţiuni?

Domnul viceprimar arată că şi-a notat problemele ridicate şi va verifica dacă sunt în termen. 

Domnul Eftimie propune chiar construirea unui stăvilar în ideea realizării unei zone de agrement. Doreşte să ştie dacă din banii alocaţi pentru sala de sport s-a folosit ceva pentru reabilitare?

Domnul primar arată că se lucrează la caietul de sarcini.  Încă de la început,  în proiectare,  a fost folosită o soluţie greşită, de care şi-au dat seama de-abia acum. Remedierea trebuie să se facă pe porţiuni pentru că nu sunt bani suficienţi. Este o firmă străină, care a dat garanţii pe o perioadă de 10 ani. Va trebui să se îndepărteze o parte din betonul turnat pe acoperiş.

Domnul arhitect şef Velicu Ioan explică faptul că, proiectul pentru terasă s-a făcut printre ultimele lucrări. Datorită faptului că nu mai erau banii necesari ca să se facă cum trebuie, s-a apelat la o soluţie mai ieftină şi acum după 7 ani terasa a cedat. Umezeala din sala de sport se datorează acestui fapt. Acoperişul trebuie decopertat total pentru a se face o termoizolaţie corespunzătoare.

Domnul Eftimie Adrian roagă ca, atunci când se depun cereri de către cetăţeni străini în vederea schimbării unor acte de identitate, să se dea dovadă de mai multă solicitudine pentru că sunt sesizări în sensul că sunt purtaţi pe drum de la un birou la altul. Ar fi bine dacă s-ar putea optimiza acest flux de circulaţie al documentelor.

Domnul viceprimar roagă să precizeze exact despre ce documente este vorba pentru a se putea lua măsuri. 

Domnul Eftimie Adrian arată că a înţeles de la domnul Maşca că regulamentul aprobat nu se poate pune în aplicare decât după 30 de zile de la adoptarea hotărârii. Ar fi trebuit să fim pregătiţi pentru ca pe această perioadă să avem o alternativă în loc.

Domnul arh. Velicu arată că riveranii din cetate trebuie să vină să-şi manifeste opţiunea pentru locul de parcare. Se va convoca o nouă discuţii cu aceştia.

Domnul Eftimie nu mai înţelege care este situaţia de fapt.

Domnul arh. Velicu arată că a discutat cu Firma Boss Company în sensul ca din septembrie să intre cu semaforul.

Domnul Eftimie întreabă cine se va ocupa de aparatul de taxat?

Domnul Velicu răspundă că tot administratorul parcărilor.

Domnul Eftimie arată că sunt tot felul de discuţii pe această temă, se fac reproşuri că unii consilieri nu votează, dar de fapt această societate îşi continuă activitatea. Întreabă dacă executivul s-a gândit să găsească o soluţie legală?

Domnul primar arată că răspunsul este simplu. Dacă S.C.Boss Company face activitatea de parcare, atunci tot ei trebuie să pună aparatul de taxat, dacă nu o fac ei, atunci va trebui s-o facem noi.

Domnul Gavrilă Ionel roagă să fie inventariate băncile din parcuri pentru că sunt multe deteriorate. Păcat că nu este de faţă şi comandantul Poliţiei locale, dar se va duce personal la dânsul pentru că nu-şi prea face datoria. S-au înmulţit actele huliganice, care dispar foarte greu dacă nu se iau măsuri din timp. Întreabă câte asemenea fapte s-au înregistrat şi ce măsuri s-au luat? 

În continuare sesizează faptul că la coborârea dinspre str. Ilarie Chendi este o gură de canal. Roagă să se intervină  până când nu se întâmplă un accident.

Domnul viceprimar arată că nu a revendicat nimeni această gură de canal, aşa că va fi dezafectată.

Domnul Gavrilă îl roagă să-l informeze care este situaţia cu camerele de supraveghere.

Domnul viceprimar răspunde că ele funcţionează. Sunt 2-3 cu probleme, care sunt în curs de remediere.

Domnul Urian Cosmin întreabă care este perioada de stocare a informaţiilor?

Domnul viceprimar răspunde că se stochează 2-3 zile informaţiile.

Domnul Ştefănescu Constantin arată că sunt situaţii în care tirurile intră dinspre Braşov pe roşu la semafor. Roagă să se monitorizeze acest lucru pentru a se evita accidentele.

Doamna Muşunoi Daniela cere informaţii privind fosta grădină de vară pentru că este foarte multă mizerie acum acolo.

Domnul primar arată că este proprietate privată.

Domnul Toth Tivadar roagă să fie remediat drumul de pe str. Axente Sever, în zona observatorului.


Nemaifiind alte discuţii, preşedintele de şedinţă declară închise lucrările şedinţei.


PREŞEDINTE DE ŞEDINŢĂ,


                   SECRETAR,


    Marcel-Cosmin Urian




        Anca Fleşariu

